**DATGANIAD NEWYDDION: Dydd Mercher 7 Tachwedd 2018**

**Taith y Sgriblwyr Gŵyl y Gelli yn dod â sioe deithiol awduron ysbrydoledig i ddisgyblion ledled Cymru**

Bydd [Taith y Sgriblwyr Gŵyl y Gelli](https://www.hayfestival.com/scribblers/the-scribblers-tour.aspx?skinid=1&localesetting=en-GB) yn dod â phum awdur oedolion ifanc sydd wedi ennill gwobrau yn syth i filoedd o ddisgyblion ysgol ledled Cymru drwy gydol mis Chwefror 2019, trwy ddigwyddiadau ysbrydoledig, rhad ac am ddim a gynhelir mewn pum prifysgol yng Nghymru: Prifysgol De Cymru, Prifysgol Abertawe, Prifysgol Aberystwyth, Prifysgol Metropolitan Caerdydd, a Phrifysgol Glyndŵr Wrecsam.

Cynhelir Taith y Sgriblwyr rhwng 4 ac 8 Chwefror a rhwng 11 a 15 Chwefror, a’i nod yw ymgysylltu â’r genhedlaeth nesaf a’i hannog trwy adrodd straeon a sgwrsio, gan ysgogi empathi a chreadigrwydd. Mae’r daith, sydd bellach yn ei hwythfed flwyddyn, yn rhoi cyfle i ddisgyblion ymweld â’u prifysgol agosaf a chael blas ar fywyd ar y campws.

Bydd y seren oedolion ifanc **Jenny Valentine** yn cyflwyno’r digwyddiadau ac yn cynnal gweithdai ysgrifennu ar gyfer y disgyblion, gan greu straeon newydd yn lleoliadau’r prifysgolion gan ddefnyddio technoleg realiti estynedig. Yna, bydd sesiynau ar gyfer Blynyddoedd 7 ac 8 yn cynnwys sgyrsiau a gweithgareddau gyda’r artist Hip Hop, y bardd a’r awdur **Karl Nova** a’r newyddiadurwr a’r awdur ffuglen hanesyddol **Emma Carroll**, tra bydd sesiynau Blynyddoedd 9 a 10 yn cynnwys y gohebydd rhyfel **Sue Turton** a’r nofelydd arobryn **Alex Wheatle**.

**Dywedodd Aine Venables, Rheolwr Addysg Gŵyl y Gelli:** “Bob mis Mai yn y Gelli mae miloedd o bobl ifanc yn ymuno â ni i gyfarfod â’u hoff awduron, a nawr rydym ni’n dod â’r Gelli iddyn nhw. Yn ystod y diwrnodau gŵyl rhad ac am ddim hyn, byddwn yn rhannu straeon, yn trafod materion ac yn dathlu grym ysgrifennu a darllen er pleser. Rydym eisiau cychwyn sgyrsiau â phobl ifanc, clywed eu lleisiau ac ysbrydoli eu hunaniaethau creadigol.”

Ariennir Taith y Sgriblwyr Gŵyl y Gelli gan Lywodraeth Cymru ac mae’n rhan o waith allgymorth ac addysg ehangach Sefydliad Gŵyl y Gelli sy’n cynnwys Diwrnodau Ysgolion rhad ac am ddim, [Academi’r Gelli](https://www.hayfestival.com/discover/hay-academy.aspx?skinid=1), [Cwmpawd y Gelli](https://www.hayfestival.com/compass/), Prosiect y Bannau, Cyfnewidiadau Ysgol, a [Lefelau’r Gelli](https://www.hayfestival.com/discover/hay-levels.aspx?skinid=1), sef cyfres o fideos addysgol rhad ac am ddim.

**Dywedodd Ysgrifennydd y Cabinet dros Addysg, Kirsty Williams:** “Rwy’n falch iawn bod Llywodraeth Cymru’n gallu cefnogi Taith wych y Sgriblwyr Gŵyl y Gelli, sydd bellach yn ei hwythfed flwyddyn. Mae Gŵyl y Gelli’n enwog ar draws y byd, ac mae Taith y Sgriblwyr yn cynnig cyfle gwych i’n disgyblion ddysgu mwy am lenyddiaeth ac ysgrifennu creadigol, a gwrando ar siaradwyr ac awduron rhyfeddol ac ysbrydoledig sy’n feistri ar eu crefft. Trwy roi cyfle i’n disgyblion gael mynediad at y profiadau gwych hyn, rydym yn helpu i danio eu dychymyg a datblygu eu sgiliau creadigol, gan ysbrydoli ton newydd o awduron, beirdd, a dramodwyr o Gymru.”

**I gael mwy o wybodaeth, ewch i hayfestival.org/scribblers/the-scribblers-tour.aspx**

**Ynglŵn â’r siaradwyr**

Nofelydd oedolion ifanc arobryn o’r Gelli yw **Jenny Valentine**. Enillodd ei nofel gyntaf, sef *Finding Violet Park*, Wobr Ffuglen Blant fawreddog y *Guardian*. Mae ei llyfrau eraill yn cynnwys *The Ant Colony*, *The Double Life of Cassiel Roadnight*, a’r gyfres *Iggy & Me*.Roedd yn Gymrawd Rhyngwladol Cymru Greadigol Gŵyl y Gelli yn 2017-18.

Athrawes Saesneg uwchradd ac awdur ffuglen hanesyddolyw **Emma Carroll**. Mae hi hefyd wedi gweithio fel newyddiadurwr, casglwr afocados a’r person sy’n gwneud tyllau mewn papur Filofax. Yn ddiweddar, graddiodd gyda chlod o gwrs MA mewn Ysgrifennu ar gyfer Pobl Ifanc Prifysgol Bath Spa. Ail nofel Emma yw T*he Girl Who Walked on Air*. Mae hi’n byw ym mryniau Gwlad yr Haf gyda’i gŵr a’u dau ddaeargi.

Artist Hip Hop, awdur a bardd yw **Karl Nova**. Enillodd CLiPPA 2018 (Gwobr Farddoniaeth y Ganolfan Llythrennedd Cynradd) ar gyfer *Rhythm and Poetry*, sef ei gasgliad cyhoeddedig cyntaf. Ganwyd a magwyd Karl yn Llundain yn ogystal â Lagos, ac mae’n sylwebwr cymdeithasol, hwyluswr gweithdai ysgrifennu creadigol, darlledwr a beirniad diwylliannol.

Gohebydd rhyfel yw **Sue Turton** sydd wedi bod yn adrodd ar ddigwyddiadau pwysig ac osgoi’r saethu ar draws y byd ers 28 mlynedd. Mae ei llyfr newydd, sef *This Book Will (help you) Change The World*, yn cynnig canllawiau ar sut i darfu ar y system a gorfodi newid gan ddefnyddio ei phecyn cymorth gwleidyddol a’i harweiniad grymus i actifiaeth.

Awdur a dramodydd o Brixton yw **Alex Wheatle MBE**. Cyhoeddwyd ei nofel gyntaf, sef*Brixton Rock*, ym 1999, ac mae’n adrodd stori bachgen 16 oed o dras hiliol gymysg sy’n byw yn Brixton yn y 1980au. Cyhoeddwyd y dilyniant i’r nofel honno, sef *Brenton Brown*, yn 2011. Mae ei waith arall yn cynnwys *East of Acre Lane*, *Island Songs*, *Dirty South*, *The Seven Sisters* a *Checkers*. Yn 2010, ysgrifennodd berfformiad hunangofiannol un-dyn, sef *Uprising*, ac aeth ag ef ar daith. Perfformiwyd ei ddrama, *Shame & Scandal*, am y tro cyntaf yn 2015.

Penwythnos Gaeaf Gŵyl y Gelli yw’r digwyddiad nesaf i’w gynnal yn y Gelli (22-25 Tachwedd). Gan gymysgu gwleidyddiaeth a materion byd-eang â’r gorau o ffuglen, ysgrifennu natur, comedi, cerddoriaeth a gweithdai i bob oedran, mae’r ŵyl yn cynnig pedwar diwrnod o hwyl i’r teulu o fewn amgylchedd unigryw siopau llyfrau annibynnol, caffis a marchnadoedd y dref, a Pharc Cenedlaethol Bannau Brycheiniog.

Mae tocynnau ar werth nawr yn hayfestival.org/wwe neu ar 01497 822 629.

**Gallwch gael y newyddion diweddaraf am ŵyl y Gelli trwy gofrestru i dderbyn y cylchlythyr neu ein dilyn ni ar:**

Twitter: @hayfestival / @hayfestival\_esp

Facebook: hayfestival / hayfestivalimaginaelmundo

Instagram: @hayfestival

hayfestival.org

#ScribblersTour

**Gellir ailddarganfod sesiynau mewn Sbaeneg a Saesneg yn unrhyw le yn y byd ar Hay Player yn [hayfestival.org/hayplayer](http://hayfestival.org/hayplayer" \t "_blank) trwy wasanaeth tanysgrifio newydd ei lansio sy’n cynnig awduron gorau’r byd ar ffurf ffilm a sain am £10/€10 y flwyddyn. Gall myfyrwyr gofrestru am ddim yn hayfestival.org/compass.**

**DIWEDD**

**Nodiadau i olygyddion**

**Ynglŵn â Gŵyl y Gelli**

www.hayfestival.org

Sefydliad nid er elw yw Gŵyl y Gelli sy’n dod â darllenwyr ac awduron at ei gilydd i rannu straeon a syniadau mewn digwyddiadau cynaliadwy o amgylch y byd. Mae’r gwyliau’n ysbrydoli, archwilio a difyrru, gan wahodd y rhai sy’n cymryd rhan i ddychmygu’r byd fel y mae ac fel y gallai fod.

Mae enillwyr Gwobr Nobel a nofelwyr, gwyddonwyr a gwleidyddion, haneswyr a cherddorion yn siarad â chynulleidfaoedd gan gyfnewid syniadau’n ddeinamig. Mae sgwrs fyd-eang yr Ŵyl yn rhannu’r syniadau diweddaraf ym myd y celfyddydau a’r gwyddorau â chynulleidfaoedd chwilfrydig yn fyw, ar bapur ac ar-lein. Mae Gŵyl y Gelli hefyd yn cynnal rhaglenni eang o waith addysg sy’n cefnogi’r genhedlaeth nesaf o awduron a chynulleidfaoedd o bob oed sy’n awchu am ddiwylliant.

Cafwyd y syniad am yr ŵyl ym 1987, wrth ford y gegin yn y Gelli. Un mlynedd ar ddeg ar hugain yn ddiweddarach, mae’r asiad unigryw o sgyrsiau treiddgar ac adloniant i bobl o bob oedran wedi teithio i 30 o leoliadau, o dref hanesyddol Cartagena yng Ngholombia i galon dinasoedd ym Mheriw, Mecsico, Sbaen a Denmarc. Erbyn hyn, mae’r sefydliad yn cyrraedd cynulleidfa fyd-eang o gannoedd ar filoedd o bobl bob blwyddyn ac mae’n parhau i dyfu ac arloesi, gan ffurfio partneriaethau a mentrau ochr yn ochr â rhai o’r cyrff arweiniol yn y celfyddydau a’r cyfryngau.

Llywydd y sefydliad yw’r awdur, yr actor a’r ysgrifennwr mawr ei glod **Stephen Fry**; **Peter Florence** yw’r Cyfarwyddwr; a **Caroline Michel**, Prif Swyddog Gweithredol yr asiantaeth lenyddol a thalent flaenllaw Peters Fraser + Dunlop, yw Cadeirydd Bwrdd yr Ŵyl.

**Yngl**ŵ**n â Sefydliad G**ŵ**yl y Gelli**

hayfestival.com/hay-festival-foundation

Elusen gofrestredig yw Sefydliad Gŵyl y Gelli a grëwyd i gefnogi nodau Gŵyl y Gelli yn y Deyrnas Unedig ac yn rhyngwladol. Mae’r Sefydliad yn dod â phobl o bob oed at ei gilydd i gefnogi mentrau a chyfleoedd addysgol. Mae’n ymrwymedig i sicrhau mynediad, cynhwysiant ac anelu at ragoriaeth. Cefnogir y Sefydliad trwy ddyngarwch a grantiau elusennol, a chroesewir rhoddion yn hayfestival.org/wales/patrons-and-benefactors.

**Dylan Jones**, golygydd *GQ*,yw Cadeirydd Sefydliad Gŵyl y Gelli ac mae’n gweithio ochr yn ochr â’r ymddiriedolwyr **Rosie Boycott**, **Caroline Michel**, **Maurice Saatchi**, ac **Alice Sherwood**.

**Digwyddiadau i ddod:**

Gŵyl y Gelli Arequipa, **Periw** (8-11 Tachwedd 2018)

Penwythnos Gaeaf Gŵyl y Gelli Cymru, **y Deyrnas Unedig** (22-25 Tachwedd 2018)

Gŵyl y Gelli Cartagena de Indias, **Colombia** (31 Ionawr-3 Chwefror 2019)

Gŵyl y Gelli Cymru, **y Deyrnas Unedig** (23 Mai-2 Mehefin 2019)

Gŵyl y Gelli Querétaro, **Mecsico** (Medi 2019)

Gŵyl y Gelli Segovia, **Sbaen** (Medi 2019)